CELEX: 62021CN0559
Language: el
Date: 2021-09-08 00:00:00
Title: Υπόθεση C-559/21 P: Αναίρεση που άσκησαν στις 8 Σεπτεμβρίου 2021 οι Global Silicones Council, Dow Silicones UK Ltd, Elkem Silicones France SAS, Evonik Operations GmbH, Momentive Performance Materials GmbH, Shin-Etsu Silicones Europe BV και Wacker Chemie AG κατά της αποφάσεως που εξέδωσε το Γενικό Δικαστήριο (όγδοο πενταμελές τμήμα) στις 30 Ιουνίου 2021 στην υπόθεση T-519/18, Global Silicones Council κ.λπ. κατά ECHA

15.11.2021   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 462/29
            
         
      Αναίρεση που άσκησαν στις 8 Σεπτεμβρίου 2021 οι Global Silicones Council, Dow Silicones UK Ltd, Elkem Silicones France SAS, Evonik Operations GmbH, Momentive Performance Materials GmbH, Shin-Etsu Silicones Europe BV και Wacker Chemie AG κατά της αποφάσεως που εξέδωσε το Γενικό Δικαστήριο (όγδοο πενταμελές τμήμα) στις 30 Ιουνίου 2021 στην υπόθεση T-519/18, Global Silicones Council κ.λπ. κατά ECHA
      (Υπόθεση C-559/21 P)
      (2021/C 462/34)
      Γλώσσα διαδικασίας: η αγγλική
      
         Διάδικοι
      
      
         Αναιρεσείουσες: Global Silicones Council, Dow Silicones UK Ltd, Elkem Silicones France SAS, Evonik Operations GmbH, Momentive Performance Materials GmbH, Shin-Etsu Silicones Europe BV, Wacker Chemie AG (εκπρόσωποι: R. Cana, avocat, E. Mullier, avocate, Z. Romata, Solicitor)
      
         Λοιποί διάδικοι στην αναιρετική διαδικασία: American Chemistry Council, Inc. (ACC), Ευρωπαϊκός Οργανισμός Χημικών Προϊόντων (ECHA), Ομοσπονδιακή Δημοκρατία της Γερμανίας, Ευρωπαϊκή Επιτροπή
      
         Αιτήματα
      
      Οι αναιρεσείουσες ζητούν από το Δικαστήριο:
      
                  —
               
               
                  να αναιρέσει την απόφαση του Γενικού Δικαστηρίου στην υπόθεση T-519/18·
               
            
                  —
               
               
                  να ακυρώσει την επίδικη απόφαση (1)·
               
            
                  —
               
               
                  επικουρικώς, να αναπέμψει την υπόθεση ενώπιον του Γενικού Δικαστηρίου προκειμένου αυτό να αποφανθεί επί της προσφυγής ακυρώσεως την οποία είχαν ασκήσει οι νυν αναιρεσείουσες·
               
            
                  —
               
               
                  να καταδικάσει τον αντίδικο κατ’ αναίρεση στα έξοδα της παρούσας διαδικασίας, καθώς και στα έξοδα της διαδικασίας ενώπιον του Γενικού Δικαστηρίου, περιλαμβανομένων των εξόδων των παρεμβαινόντων.
               
            
         Λόγοι αναιρέσεως και κύρια επιχειρήματα
      
      Προς στήριξη της αιτήσεως αναιρέσεως, οι αναιρεσείουσες προβάλλουν τους ακόλουθους λόγους:
      Πρώτον, το Γενικό Δικαστήριο υπέπεσε σε πλάνη περί το δίκαιο και ερμήνευσε εσφαλμένως το παράρτημα XIII του κανονισμού REACH (2) και του κανονισμού της Επιτροπής 253/2011 (3), καθόσον έκρινε ότι, για την αξιολόγηση των ιδιοτήτων βιοσυσσώρευσης (B/αB), τα δεδομένα που αφορούν τον συντελεστή βιοσυγκέντρωσης έχουν «προτεραιότητα έναντι» άλλων δεδομένων ή «μεγαλύτερη βαρύτητα» από αυτά και ότι ο αντίδικος κατ’ αναίρεση δεν υπέπεσε σε πρόδηλο σφάλμα εκτιμήσεως θεωρώντας ότι οι τιμές των συντελεστών βιοσυσσώρευσης έχουν μεγαλύτερη βαρύτητα.
      Δεύτερον, το Γενικό Δικαστήριο υπέπεσε σε πλάνη περί το δίκαιο και ερμήνευσε εσφαλμένως το παράρτημα XIII του κανονισμού REACH, κρίνοντας ότι η παράλειψη του αντιδίκου κατ’ αναίρεση να λάβει υπόψη την επιρροή που ασκεί η υβριδική φύση των ουσιών D4, D5 και D6 δεν συνιστά πρόδηλη πλάνη, και παραμόρφωσε τους ισχυρισμούς και τα αποδεικτικά στοιχεία που προέβαλαν οι νυν αναιρεσείουσες συναφώς, προσβάλλοντας, κατ’ αυτόν τον τρόπο, το δικαίωμά τους ακροάσεως.
      Τρίτον, το Γενικό Δικαστήριο υπέπεσε σε πλάνη περί το δίκαιο και ερμήνευσε εσφαλμένως το παράρτημα XIII του κανονισμού REACH, κρίνοντας ότι η παράλειψη του αντιδίκου κατ’ αναίρεση να λάβει υπόψη δεδομένα που είχαν ληφθεί υπό κατάλληλες συνθήκες δεν συνιστά πρόδηλη πλάνη, και παραμόρφωσε τους ισχυρισμούς και τα αποδεικτικά στοιχεία που προέβαλαν οι αναιρεσείουσες συναφώς, προσβάλλοντας, κατ’ αυτόν τον τρόπο, το δικαίωμά τους ακροάσεως.
      Τέταρτον, το Γενικό Δικαστήριο υπέπεσε σε πλάνη περί το δίκαιο στο πλαίσιο της εκτιμήσεως των αποδεικτικών στοιχείων και παραμόρφωσε τα αποδεικτικά στοιχεία που προσκομίσθηκαν ενώπιόν του.
      
         (1)  Απόφαση του ECHA, της 27ης Ιουλίου 2018, περί εγγραφής του oκταμεθυλοκυκλοτετρασιλοξανίου (D4), του δεκαμεθυλοκυκλοπεντασιλοξανίου (D5) και του δωδεκαμεθυλοκυκλοεξασιλοξανίου (D6) στον κατάλογο των υποψήφιων ουσιών προς ενδεχόμενη εγγραφή στο παράρτημα XIV του κανονισμού (ΕΚ) 1907/2006 του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2006, για την καταχώριση, την αξιολόγηση, την αδειοδότηση και τους περιορισμούς των χημικών προϊόντων (REACH) και για την ίδρυση του Ευρωπαϊκού Οργανισμού Χημικών Προϊόντων καθώς και για την τροποποίηση της οδηγίας 1999/45/EΚ και για την κατάργηση του κανονισμού (ΕΟΚ) αριθ. 793/93 του Συμβουλίου και του κανονισμού (ΕΚ) αριθ. 1488/94 της Επιτροπής καθώς και της οδηγίας 76/769/ΕΟΚ του Συμβουλίου και των οδηγιών της Επιτροπής 91/155/ΕΟΚ, 93/67/ΕΟΚ, 93/105/ΕΚ και 2000/21/ΕΚ (ΕΕ 2006, L 396, σ. 1, διορθωτικό ΕΕ 2007, L 136, σ. 3).
      
         (2)  Κανονισμός (ΕΕ) 2018/35 της Επιτροπής, της 10ης Ιανουαρίου 2018, για την τροποποίηση του παραρτήματος XVII του κανονισμού (ΕΚ) αριθ. 1907/2006 του Ευρωπαϊκού Κοινοβουλίου και του Συμβουλίου για την καταχώριση, την αξιολόγηση, την αδειοδότηση και τους περιορισμούς των χημικών προϊόντων (REACH) όσον αφορά το οκταμεθυλοκυκλοτετρασιλοξάνιο («D4») και το δεκαμεθυλοκυκλοπεντασιλοξάνιο («D5») (EE 2018, L 6, σ. 45).
      
         (3)  Κανονισμός (ΕΕ) 253/2011 της Επιτροπής, της 15ης Μαρτίου 2011, περί τροποποίησης του παραρτήματος XIII του κανονισμού (ΕΚ) αριθ. 1907/2006 του Ευρωπαϊκού Κοινοβουλίου και του Συμβουλίου για την καταχώριση, την αξιολόγηση, την αδειοδότηση και τους περιορισμούς των χημικών προϊόντων (REACH) (ΕΕ 2011, L 69, σ. 7).